**Ministru kabineta noteikumu projekta „Grozījumi Ministru kabineta 2010. gada 2. marta noteikumos Nr. 215 "Noteikumi par valsts atbalsta piešķiršanu zivsaimniecības attīstībai no Zivju fonda finanšu līdzekļiem"” sākotnējās ietekmes novērtējuma ziņojums**

**(anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir disciplinēt Zivju fonda atbalsta pretendentus, veicinot rūpīgāk izstrādātu projektu iesniegšanu Zivju fonda atbalsta saņemšanai, un nodrošināt Zivju fonda padomes atbalstīto projektu mērķu sasniegšanu gadījumos, kad to prasa projektu īstenošanas specifika vai ir iestājušies neparedzēti, no projektu īstenotājiem neatkarīgi apstākļi. Tiesību akts stāsies spēkā nākamajā dienā pēc tā publicēšanas oficiālajā izdevumā “Latvijas Vēstnesis”. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Lauksaimniecības un lauku attīstības likuma 5. panta ceturtā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Zivju fonda padome (turpmāk – padome) savā līdzšinējā darbībā ir pārliecinājusies, ka Ministru kabineta 2010. gada 2. marta noteikumu Nr. 215 „Noteikumi par valsts atbalsta piešķiršanu zivsaimniecības attīstībai no Zivju fonda finanšu līdzekļiem” (turpmāk – noteikumi) 11.punktā paredzētais minimālais punktu skaits (40 punktu) dažos gadījumos ir ļāvis Zivju fonda atbalstu iegūt ne pārāk kvalitatīvi izstrādātiem projektiem. Projekts vērtējumā par 40 punktiem lielāku punktu skaitu var iegūt tikai ar atsevišķiem projektu vērtēšanas kritērijiem (piemēram, “atbalsta pretendenta pieredze, kas liecina par spēju kvalitatīvi īstenot projektu un gūt plānotos rezultātus” un “projekta izpildei piesaistītais līdzfinansējums”), tāpēc ir lietderīgi palielināt projekta iegūto punktu skaita robežu, un padome varētu pieņemt lēmumu par atteikumu piešķirt atbalstu, ja attiecīgais punktu skaits nebūtu sasniegts. Maksimālais punktu skaits, ko projekts var saņemt saskaņā ar noteikumos minētajiem projektu vērtēšanas kritērijiem, ir 100 punkti. Padome 19.04.2018. sēdē atbalstīja ierosinājumu izdarīt grozījumu noteikumu 11.punktā, nosakot, ka tad, ja projekts pēc projektu izvērtēšanas pabeigšanas iegūst vidējo novērtējumu, kas ir mazāks par 45 punktiem, Zivju fonda padome pieņem lēmumu par atteikumu piešķirt atbalstu attiecīgajam projektam. Minētais grozījums dos iespēju ar Zivju fonda līdzekļu atbalstu īstenot kvalitatīvākus un rūpīgāk izstrādātus projektus. 2. Padome, izskatot iesniegtos projektus, ir saskārusies ar situācijām, kad projekta mērķis saskan ar pasākuma mērķi, kam tas iesniegts, bet lielākā daļa no projekta izmaksu pozīcijām, kas ietvertas projekta iesnieguma sadaļā “Projekta izmaksas”, nav atbilstošas vai saistāmas ar pasākuma mērķi. Padomes uzskata, ka šādiem projektiem atbalsts nepienāktos, jo šādas projekta izmaksu pozīcijas nedod ieguldījumu projektā paredzētā mērķa īstenošanai un iespējamie projekta ieguvumi acīmredzami neatbilstu attiecīgajās projekta izmaksu pozīcijās pieprasītajam finansējuma apmēram. Šajā nolūkā nepieciešams noteikt, ka Zivju fonda padome ir tiesīga pieņemt lēmumu par atteikumu piešķirt atbalstu un nevērtēt projektu, ja konstatēta lielākās daļas iesniegtā projekta izmaksu sadaļā ietverto pozīciju neatbilstība projekta īstenošanas mērķim un ja visi Zivju fonda padomes locekļi, kas piedalās Zivju fonda padomes sēdē, vienbalsīgi nolemj atteikt atbalsta piešķiršanu. Šādas normas iekļaušana noteikumu projektā ļautu Zivju fonda padomei pieņemt lēmumu par atteikumu piešķirt atbalstu projektam pirms tā vērtēšanas, ja projektā ir saskatāma acīmredzama vēlme iegūt papildu atbalsta līdzekļus, kas nav nepieciešami projekta mērķu sasniegšanai. Tādējādi tiks papildināta spēkā esošā noteikumu norma, kurā noteikts, ka Zivju fonda padome ir tiesīga pieņemt lēmumu par atteikumu piešķirt atbalstu un nevērtēt projektu (izņemot noteikumu 17. punktā minēto pasākumu), ja atbalsta pretendents ir iesniedzis projektu, kas nesaskan ar pasākuma mērķi, vai pieprasījis nesamērīgu finansējumu, un par to vienbalsīgu lēmumu pieņem visi Zivju fonda padomes locekļi, kas piedalās Zivju fonda padomes sēdē. 3. Padome līdz šim ir saskārusies ar situācijām, ka projektu īstenotāji, kas agrāk ir pieļāvuši būtiskas paviršības Zivju fonda projektu īstenošanā, neizpildot padomes lēmumā par projekta apstiprināšanu paredzētos nosacījumus un nesasniedzot projektā paredzēto mērķi, atkārtoti iesniedz projektus Zivju fonda finansējuma saņemšanai. Padome 09.01.2018. sēdē atbalstīja noteikumu grozījumu, kas paredz padomei piešķirt tiesības attiecīgā gadījumā nevērtēt šāda iesniedzēja projektu un atteikt tam atbalstu. Divu gadu termiņš pēc iepriekšējā projekta īstenošanas grozījumu projektā tiek paredzēts, lai prasība netiktu attiecināta uz pārāk tālā pagātnē notikušu rīcību, tāpēc noteikumu grozījums papildinās tos noteikumos paredzētos gadījumus, kad Zivju fonda padome ir tiesīga pieņemt lēmumu par atteikumu piešķirt atbalstu projekta īstenošanai un to nevērtēt (izņemot noteikumu 17. punktā minētajā pasākumā), nosakot šādas Zivju fonda padomes tiesības arī tad, ja atbalsta pretendents pēdējo divu gadu laikā pirms projekta iesniegšanas, īstenojot citu projektu, kam piešķirts Zivju fonda finansējums, daļēji vai pilnībā nav izpildījis Zivju fonda padomes lēmumā par projekta apstiprināšanu paredzētos nosacījumus un nav sasniedzis projektā paredzēto mērķi. Tiesiskā regulējuma grozījumi sekmētu to iesniegto projektu izslēgšanu no vērtēšanai virzāmo projektu skaita, kurus iesnieguši pavirši un neatbildīgi projektu īstenotāji, kas pēdējo divu gadu laikā pirms projekta iesniegšanas nekvalitatīvi īstenojuši Zivju fonda atbalstītu projektu. Noteikumos tiks papildināts to gadījumu saraksts, kad Zivju fonda padome ir tiesīga pieņemt lēmumu par atteikumu piešķirt atbalstu projekta īstenošanai un to nevērtēt. 4. Pašreizējais tiesiskais regulējums nosaka, ka pārskati par Zivju fonda finansēto projektu īstenošanu ir jāiesniedz Lauku atbalsta dienestā noteiktos termiņos, kas paredzēti noteikumu 14.3 un 14.4 punktā. Savukārt noteikumu 29. punktā noteikts, ka attiecināmas ir tikai tās projekta izmaksas, par kurām atbalsta saņēmējs ir iesniedzis Lauku atbalsta dienestā darījumu un samaksu apliecinošus dokumentus, ievērojot noteikumu 14.3 vai 14.4 punktā minēto termiņu. Šis termiņš ir kārtējā gada 31. oktobris (ja atbalsts piešķirts zivju resursu pavairošanas pasākuma projektam), kārtējā gada 30. novembris (ja atbalsts piešķirts projektam, kas nav saistīts ar zivju pavairošanas pasākumu) vai ne vēlāk par kārtējā gada 15. decembri (ja padome kārtējā gada otrajā pusgadā pieņem lēmumu par finansējuma pārdali citam projektam vai izsludina jaunu projektu iesniegumu iesniegšanas kārtu). Padomes pieredze liecina, ka dažkārt (piemēram, kad ir ļoti lietains rudens, kas rada sarežģījumus zivju audzētājiem laikus piegādāt projektu īstenotājiem līgumā paredzētos zivju mazuļus) projekta sekmīgai pabeigšanai būtu svarīgi, lai izņēmuma situācijās, ja iestājušies neparedzēti, no projekta īstenotāja neatkarīgi apstākļi, padomei tiktu dotas tiesības pieņemt lēmumu pagarināt kādu no iepriekš minētajiem termiņiem, lai nodrošinātu projektā plānoto mērķu sasniegšanu.   Padome 09.01.2018. sēdē atbalstīja priekšlikumu par šādu noteikumu grozījumu. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija un Zivju fonda padome |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zivju fonda atbalsta saņēmēji – valsts iestādes, pašvaldības vai citas atvasinātas publiskas personas, biedrības, kuru darbības mērķi ir saistīti ar zivju resursu izmantošanu un aizsardzību. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta pieņemšana radīs iespēju disciplinēt atbalsta saņēmējus, veicinot rūpīgāk izstrādātu projektu iesniegšanu Zivju fonda atbalsta saņemšanai, un nodrošinās padomes atbalstīto projektu mērķu sasniegšanu gadījumos, kad to prasa projektu īstenošanas specifika vai tad, ja ir iestājušies neparedzēti, no projektu īstenotājiem neatkarīgi apstākļi.  Nevalstiskajām organizācijām – biedrībām, kas vēlēsies pretendēt uz Zivju fonda finansējuma saņemšanu, – būs jāvelta vairāk darba kvalitatīvu projektu sagatavošanai, lai nodrošinātu tajos izvirzīto mērķu sasniegšanu, kā arī jāpievērš lielāka uzmanība padomes lēmumā par projekta apstiprināšanu paredzēto nosacījumu savlaicīgai izpildei. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekta izstrādes gaitā notikušas konsultācijas ar Zivju fonda padomi, kuras sastāvā ir valsts institūciju pārstāvji, Latvijas Pašvaldību savienības pārstāvis, kā arī Latvijas zvejniekus un makšķerniekus pārstāvošo nevalstisko organizāciju pārstāvji. |
| 2. | Sabiedrības līdzdalība projekta izstrādē | Noteikumu projekts apspriests Zivju fonda padomes 09.01.2018. un 19.04.2018. sēdē.  Informācija par noteikumu projektu bija ievietota tīmekļvietnē www.zm.gov.lv sabiedriskajai apspriešanai no 2018. gada 5. līdz 12. februārim. |
| 3. | Sabiedrības līdzdalības rezultāti | Sabiedriskās apspriešanas laikā iebildumi un priekšlikumi par noteikumu projektu netika saņemti. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Zemkopības ministrija, Lauku atbalsta dienests un Zivju fonda padome |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas institūcijas, ne arī likvidēt vai reorganizēt esošās.  Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs Jānis Dūklavs

Zemkopības ministrijas valsts sekretāre Dace Lucaua

Ābele 67027823

[janis.abele@zm.gov.lv](mailto:janis.abele@zm.gov.lv)